

**ТӨРИЙН БОЛОН ТӨРИЙН БУС, ОЛОН УЛСЫН БАЙГУУЛЛАГА,**

**БУСАД ЭТГЭЭДТЭЙ ХАМТРАН АЖИЛЛАХ ЧИГЛЭЛ**

Улаанбаатар хот

2023 он

**МОНГОЛЫН ХУУЛЬЧДЫН ХОЛБООНЫ**

**ЗӨВЛӨЛИЙН ХУРЛЫН ТОГТООЛ**

2023 оны 03 дугаар

сарын 25-ны өдөр Дугаар 04 Улаанбаатар хот

**Чиглэл батлах тухай**

Хуульчийн эрх зүйн байдлын тухай хуулийн 48 дугаар зүйлийн 48.9.12 дахь заалт, 48.10 дахь хэсэг, Монголын Хуульчдын холбооны дүрмийн 4.10 дугаар зүйлийн 1 дэх хэсгийг тус тус үндэслэн Хуульчдын холбооны зөвлөлөөс ТОГТООХ нь:

1.“Төрийн болон төрийн бус, олон улсын байгууллага, бусад этгээдтэй хамтран ажиллах

чиглэл”-ийг хавсралтаар баталсугай.

2.Энэхүү тогтоолыг 2023 оны 03 дугаар сарын 25-ны өдрөөс эхлэн дагаж мөрдсүгэй.

ХУРАЛ ДАРГАЛАГЧ П.ОДГЭРЭЛ

Монголын Хуульчдын холбооны зөвлөлийн 2023 оны 03 дугаар сарын 25-ны өдрийн хурлын 04 дугаар тогтоолын хавсралт

**ТӨРИЙН БОЛОН ТӨРИЙН БУС, ОЛОН УЛСЫН БАЙГУУЛЛАГА,**

**БУСАД ЭТГЭЭДТЭЙ ХАМТРАН АЖИЛЛАХ ЧИГЛЭЛ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

* 1. **Чиглэлийн зорилго**

Энэхүү чиглэлийн зорилго нь Монголын Хуульчдын холбоо, төрийн болон төрийн бус, олон улсын байгууллага, бусад этгээдтэй сургалт, эрдэм шинжилгээний хурал зохион байгуулах, эрдэмтэд, судлаачдын бүтээл, судалгааны үр дүнг практикт нэвтрүүлэх, төсөл, хөтөлбөр хэрэгжүүлэх замаар хуульчдыг шинэ мэдлэг, мэдээллээр хангах, хууль тогтоох үйл ажиллагаанд мэргэжлийн чиглэлээр дэмжлэг үзүүлэхтэй холбогдсон харилцааг зохицуулахад оршино.

* 1. **Чиглэлийн үйлчлэх хүрээ**

Хуульчийн эрх зүйн байдлын тухай хууль, Монголын Хуульчдын холбооны дүрэм, энэхүү чиглэлийн зорилгод нийцсэн хамтын ажиллагааны хүрээнд хуульчдыг шинэ мэдлэг, мэдээллээр хангаж ажиллахад энэхүү чиглэл үйлчилнэ.

**ХОЁРДУГААР БҮЛЭГ**

**ХУУЛЬ ЗҮЙН ИХ СУРГУУЛЬ, СУДАЛГААНЫ ХҮРЭЭЛЭН, ТӨСЛИЙН БАГ,**

**ЭРДЭМТЭН, СУДЛААЧИДТАЙ ХАМТРАН АЖИЛЛАХ**

* 1. **МХХ нь Хууль зүйн их сургуулиудтай дараах чиглэлээр хамтран ажиллана. Үүнд:** 
     1. Хууль зүйн шинжлэх ухааны хөгжлийг дэмжих зорилгоор шинээр доктор, магистрын зэрэг хамгаалсан судлаачдын судалгааны ажлын үр дүнг практикт нэвтрүүлж, хуульчдыг шинэ мэдээллээр хангах;
     2. Шинээр батлагдсан хууль тогтоомжийн нэгдсэн ойлголт, түүний хэрэгжилтийн талаар сургалт, семинар, хэлэлцүүлэг зохион байгуулах;
     3. Хуульчдыг чадавхжуулах, мэргэшүүлэх чиглэлээр сургалт, төсөл, хөтөлбөр хамтран хэрэгжүүлэх;
     4. Хуульчийн үргэлжилсэн болон албан бус сургалтын төлөвлөгөө, хөтөлбөрийн шинэчлэлд хамтран оролцох;
     5. Хамтын ажиллагааны зорилгод хамаарах судалгааны ажлыг хамтран хэрэгжүүлэх, судалгааны үр дүн, товхимол, баримт, материалын нууцлалын зэрэглэлийг харгалзан хуульчийн үргэлжилсэн сургалт, судалгааны албан хэрэгцээнд ашиглах;
     6. Хуульчийн үргэлжилсэн сургалт зохион байгуулах, багц цаг тооцох журмын шаардлагыг хангасан сургагч багшийг хамтран бэлтгэх, сургалтын үйл ажиллагаанд оролцуулах;
     7. Холбооноос зохион байгуулдаг эрдэм шинжилгээний хурал, илтгэлийн тэмцээн, хуульчийн үргэлжилсэн болон албан бус сургалтад сургагч багш нарыг оролцуулах;
     8. Дээр дурдсан асуудлаар хамтран ажиллах санамж бичгийн төсөлд чиг үүргийн болон сайн дурын хороодын саналыг авна. Чиг үүргийн болон сайн дурын хороод төслийг хүлээн авснаас хойш 5 хоногийн дотор саналаа өгнө.
     9. Энэ зүйлийн 2.1.8-д заасан хугацаанд саналаа ирүүлээгүй бол тусгайлан өгөх саналгүй гэж үзнэ.
  2. **МХХ нь Мэргэжлийн судалгааны хүрээлэн, мэргэжлийн холбоодтой дараах чиглэлээр хамтран ажиллана. Үүнд:** 
     1. Монгол Улсын Үндсэн хуулийн үзэл санааг түгээн дэлгэрүүлэх, хууль дээдлэх ёсыг төлөвшүүлэх, хүний эрх, эрх чөлөөг хамгаалах, эрх зүйн системийн талаарх мэдлэгийг нэмэгдүүлэх, шударга ёсны хэрэгжилтийг дээшлүүлэх, нийтийн эрх ашиг, сонирхлыг хамгаалах зэрэг чиглэлээр судалгааны ажил хамтран хэрэгжүүлж, хууль зүйн шинжлэх ухаан, боловсролын хөгжлийг дэмжих, хуульчийн мэргэжлийн үйл ажиллагаанд эрх зүйн шинэ мэдлэг, мэдээллээр дэмжлэг үзүүлэх;
     2. Хуульчийн ёс зүй, сэтгэл зүйн боловсрол, нийгмийн зан төлөвийн эерэг хандлагыг төлөвшүүлэх, шинжлэх ухаан, технологийн сүүлийн үеийн мэдээллийг хуульчдад олгох чиглэлээр судалгааны байгууллагууд, мэргэжлийн холбоодтой хамтарч семинар, хэлэлцүүлэг зохион байгуулах;
     3. Хөгжлийн бодлогын чиглэлээр олон улсын түвшинд ажиллах, хүний эрхээр мэргэшсэн хуульчдыг бэлтгэхэд хамтран ажиллах, зах зээлийн эдийн засгийн харилцаа, олон улсын худалдаа, үнэт цаасны эрх зүйн зохицуулалт зэрэг эрэлт хэрэгцээтэй асуудлаар мэргэшсэн хуульч судлаачдыг бэлтгэх;
     4. Хууль тогтоомжийн хэрэгжилт, үр нөлөөнд хамтран системийн шинжилгээ хийж, эрх зүйн шинэчлэлийн бодлогыг дэмжих;
  3. **МХХ нь Гадаад, дотоодын төсөл, хөтөлбөрийн багуудтай дараах чиглэлээр хамтран ажиллана. Үүнд:**
     1. Монголын Хуульчдын холбооны зорилго, зорилтыг хангахад хамтран ажиллах боломжтой гадаад болон дотоодод хэрэгжиж буй төсөл, хөтөлбөрүүдэд МХХ-той хамтран ажиллах санал хүргүүлэх;
     2. Монголын Хуульчдын холбооны эрхэм зорилго, зорилтын хүрээнд урт хугацаанд хамтран ажиллах зорилгоор гадаад, дотоодын төсөл, хөтөлбөрт хуульчдын оролцоог хангах, харилцан уулзалт, ярилцлага зохион байгуулж, санамж бичиг болон урт, богино хугацааны стратегийн баримт бичиг боловсруулах, баталгаажуулах жил бүр хамтын ажиллагаагаа дүгнэж байх;
     3. Гадаад, дотоодын төсөл, хөтөлбөрийн талаарх мэдээллийг иргэд, хуульчдад сурталчлах, өдөрлөг зохион байгуулах, төслийн бүтээгдэхүүн, үйлчилгээг иргэд, хуульчдад түгээх, сурталчлахад хуульчид үнэ төлбөргүй дэмжиж оролцох бодлогыг хэрэгжүүлэх;
     4. Гадаад, дотоодын төсөл, хөтөлбөр дээр ажиллах мэргэшсэн хуульч, төслийн менежер, зохицуулагчдыг бэлтгэх, туршлага судлуулах, сургалтад хамруулах, хамтын ажиллагааг дэмжих;
  4. **МХХ нь Хууль зүйн ухааны доктор, магиструудын судалгааны үр дүнг практикт нэвтрүүлэх чиглэлээр дараах байдлаар хамтран ажиллана. Үүнд:**

**2.4.1** Эрдэмтэн, судлаачийн эрдмийн зэрэг хамгаалсан бүтээл, судалгааны үр дүнгээр уулзалт, хэлэлцүүлэг зохион байгуулж хуульчдад онол практикийн мэдлэг, шинэ мэдээлэл олгох;

**2.4.2** Эрдэмтэн, судлаач нь өөрийн бүтээл, судалгааны үр дүнг уулзалт, хэлэлцүүлэг зохион байгуулах замаар хуульчдад хүргэсэн тохиолдолд хуульчийн үргэлжилсэн сургалт зохион байгуулах, багц цаг тооцох журмын дагуу багц цаг тооцож олгох эсхүл мөнгөн урамшуулал олгох;

**2.4.3** Эрдэмтэн, судлаачдын мэдлэг, боловсрол, туршлагыг харгалзан гэрээний үндсэн дээр төлөвлөгөөт болон захиалгат судалгаа, сургалтыг төлбөртэй гэрээлж гүйцэтгүүлэх;

**2.4.4** Холбооноос хэрэгжүүлж буй төсөл, судалгаа, сургалтад гэрээний үндсэн дээр төлбөртэй зөвлөх үйлчилгээ үзүүлэх,

**ГУРАВДУГААР БҮЛЭГ**

**ТӨРИЙН БОЛОН ТӨРИЙН БУС, ОЛОН УЛСЫН БАЙГУУЛЛАГАТАЙ**

**ХАМТРАН АЖИЛЛАХ**

* 1. **Төрийн байгууллага, албан тушаалтантай дараах чиглэлээр хамтран ажиллана Үүнд:** 
     1. Монголын Хуульчдын холбооны чиг үүргийн болон эрх зүйн салбар, мэргэшил, тусгай асуудлаар байгуулагдсан сайн дурын хороодоос хууль тогтоомжийн төсөл боловсруулж, хууль санаачлагчдад уламжлах;
     2. Нийгэм, эдийн засгийн салбарын зайлшгүй хэрэгжүүлбэл зохих суурь харилцааг зохицуулах хууль тогтоомжийг санаачлах, батлуулахад хуульчдыг идэвхтэй оролцуулах;
     3. Төрийн байгууллага, албан тушаалтан шинээр батлагдах хууль тогтоомжийн төсөлд Монголын Хуульчдын холбооноос мэргэжлийн шинжээчийн туслалцаа үзүүлэх боломжоор хангах;
     4. Хууль дээдлэх, хуульчдын эрх, хууль ёсны ашиг сонирхлыг хамгаалах, нийгэмд шударга ёсыг тогтоох, хуулийн хэрэгжилтийг хангуулах асуудалд хуульчдыг төлөөлж, байр сууриа илэрхийлэх;
     5. Нийтийн ашиг сонирхлыг хамгаалах чиглэлээр бодлогын судалгаа явуулах, хууль тогтоомжийн төсөлд санал өгөх, хууль зүйн туслалцаа үзүүлэх, байр сууриа илэрхийлэх;
  2. **Төрийн бус байгууллагатай дараах чиглэлээр хамтран ажиллана Үүнд:**

**3.2.1** Хууль тогтоомжийн хэрэгжилтийг хангах зорилгоор бодлогын судалгаа, эрдэм шинжилгээний ажилд хамтран оролцох;

**3.2.2** Хүний эрх, нийгэм соёл, хүрээлэн буй орчныг хамгаалах, тогтвортой хөгжлийн чиглэлээр үйл ажиллагаа явуулдаг төрийн бус байгууллагыг дэмжих, мэргэжил, арга зүйн туслалцаа үзүүлэх;

**3.2.3** Хуульчдыг чадавхжуулах, мэргэшүүлэх, төрөл бүрийн сургалт, төсөл, хөтөлбөрийг хамтран хэрэгжүүлэх;

* 1. **Шүүх эрх мэдлийн байгууллагатай дараах чиглэлээр хамтран ажиллана. Үүнд:**

**3.3.1** Шүүхийн бие даасан, шүүгчийн хараат бус байдлыг хангах, шүүгчийн нэр хүнд, хууль ёсны ашиг сонирхлыг хамгаалах;

**3.3.2** Шүүхийн шийдвэрт судалгаа, дүн шинжилгээ хийх замаар гэмт хэргээс урьдчилан сэргийлэх, хууль тогтоомжийг сурталчлах, хуулийг нэг мөр зөв хэрэглэх практик тогтоох;

**3.3.3** Шүүгчийн мэргэжил, ур чадварыг дээшлүүлэх сургалт, давтан сургалт зохион байгуулах;

**3.3.4** Шүүгчийн ёс зүйн үнэлэмжийг дээшлүүлэх судалгаа явуулах, мэргэжлийн онцлогийг олон нийтэд сурталчлан таниулах, ёс зүйн хэм хэмжээг боловсронгуй болгох;

**3.3.5** Улсын Дээд шүүхээс гаргах хуулийн тайлбарын төслийн талаар санал өгөх;

**3.4 Олон Улсын байгууллагатай дараах чиглэлээр хамтран ажиллах Үүнд:**

**3.4.1** Хүний эрхийг хамгаалах, сайн засаглалыг хэрэгжүүлэх төсөл, хөтөлбөрийг хамтран хэрэгжүүлж, хуульчдыг чадавхжуулах;

**3.4.2** Хууль тогтоомжийг хэрэгжүүлэх, хэрэгжилтийн үр нөлөөнд судалгаа хийх;

**3.4.3** Хуульчдын мэргэжлийн ур чадварыг дээшлүүлэх, хуульчдыг бэлтгэх, давтан сургах;

**3.4.4** Хуульчийн ёс зүй, үнэлэмжийг дээшлүүлэхэд дэмжлэг үзүүлэх, туршлага судлуулах, мэргэжил арга зүйн туслалцаа авах;

**3.4.5** Сургалт, семинар, хэлэлцүүлэг болон бусад үйл ажиллагааг хамтран зохион байгуулах, хуульчдыг дагнан мэргэшсэн чиглэлээр гадаад оронд туршлага судлах, мэргэшил дээшлүүлэх хөтөлбөрт хамруулах;

**ДӨРӨВДҮГЭЭР БҮЛЭГ**

**БУСАД**

**4.1** МХХ нь энэхүү чиглэлд тусгасан байгууллагуудтай холбооны чиг үүрэг, бүрэн эрхийн хүрээнд бусад байдлаар хамтран ажиллах боломжтой.

**4.2** Энэхүү чиглэлд заасан зорилго, чиглэлийн хүрээнд хуульчид сайн дурын үндсэн дээр нэгдэн дэд хороо байгуулан ажиллаж болно.

**4.3** Энэхүү чиглэлийг МХХ-ны зөвлөл баталж, хүчин төгөлдөр үйлчлэх хугацааг тогтооно.